SZÁZÉVES HÍREK

1925

VÁLOGATTA ÉS SZERKESZTETTE
SOÓS GÁBOR ÉS SOÓS ANNA

Személyes Történelem

2025

Az eseményekben gazdag 1925-ben

- Karinthy Frigyest a Fekete mise című novellájáért első és másodfokon is elítélte a bíróság

- a bubifrizura borzolta a kedélyeket bel- és külföldön egyaránt

- Zsilinszky Endre a fajvédők kiáltványa miatt állt bíróság előtt

- felfedezték a Teréz körúti gyilkosság áldozatát és elindult a nagy

- szenzációt keltő nyomozás

- határoztak a pengő bevezetéséről

- nagy érdeklődésre tartott számot Fedák Sári és Molnár Ferenc

- válópere

- megnyílt a Testnevelési Főiskola

- a földalatti villamos háromszor is kisiklott ugyanazon a szakaszon

- elindult a „Rádióhírmondó”, amelynek első heti műsorán sok

- zene szerepelt

- egy kormánypárti pap-képviselő hadjáratot indított a jazz és a

- modern női divat ellen

- a 75. születésnapja alkalmából utolsó interjúját adta Blaha Lujza

- megjelentek az frankhamisítási botrányt elindító első hírek

Sok-sok friss hír száz évvel ezelőttről.

A Személyes Történelem Kiadó Százéves hírek sorozata évről évre válogat a korabeli sajtó cikkeiből. Reményeink szerint a sajtó közvetítésével jobban megérthetjük, hogyan élte meg a kor embere az egy évszázaddal ezelőtti mindennapokat.

szemelyestortenelem.hu

Tartalomjegyzék

Karinthyt a „Fekete mise” cimü novelláért 8 napi elzárásra itélték

Az angol udvar és a pubi-frizura

Mert két kofa bubira nyiratta a haját, forradalom tört ki a Hunyadi téri vásárcsarnokban

Készűl a műjégpálya

Karinthy Frigyest a Tábla is elítélte a Fekete mise című novellája miatt

A napi sajtó és a “Zsidó Ujság”

A zsidóság történelmi szerepe

A belügyminiszter rendelete a kormányzó születésnapjáról és névnapjáról

Az egységes párt nem tartja időszerünek a királykérdést

A szociáldemokraták államtanácsot akarnak az államfő helyett

Megjöttek a holland nevelőszülők

Tizenharmadikán megnyilik a gyermekstrand

Schlachta Margit és Orczy báróné Kanadában

A képviselőtestület elé viszik az utcai legeltetés eltiltását

Budapesten amerikai songokat, Newyorkban magyar nótát énekel a néger – bonviván

Pécs polgármestere s az egyetem rektora nem nyugszik bele az egyetem megszüntetésébe

Léderernét kötél általi halálra itélték

Virág Éva rekordot úszott 100 m-en

A párizsi közönség ellenőrizni akarja a telefónkezelőnőket

Hivatalos gyászmise Ferenc Józsefért

A kormányzó fiának érettségije a piaristáknál

Rézbőrü artisták Európában

A 32. gyalogezred gyászistentisztelete

A közhasználatra szánt autók felülvizsgálata

Akiknek mindig van mit enni

Juliustól a korona helyett silling lesz a pénzegység

A versaillesi filmbotrány

Hamburgban letartóztatták Csernyák Imrét

Fürdőket állitanak fel a miskolci elemi iskolákban

Coolidge elnök és az antiszemitizmus

Molnár Ferenc - szlovákul

Az utódállamok magyar kisebbségei konferenciát tartanak Bécsben

Ujságiró és báró afférja a Royal-szállóban

Hetven fiatal kisgazda »cseregyereknek« ment Németországba

Egy autó belerohant a lakodalmas menetbe

A magyar érdekek képviselete a közép-amerikai államokban

Csuklási járvány Frankfurtban

Nyomor a magyar falun

A MAC jubileuma

Gömbös helyett Zsilinszky Endre lett a MOVE elnöke

A nyilvános telefónok tolvajai

Magyar bort iszik az abessziniai császár

Ma nem jelentek meg a budapesti lapok

Ausztria ki akarja szárítani a Fertő-tavat

Az első női vívóverseny

Baltával támadt feleségére mert az későn járt haza

Osborn átugrotta a 2 méteres magasságot

A román kultuszminiszter Jókai-könyvet ad ki

A képviselő ur kutyája és a mentelmi jog

Csökken a házasságok és a születések száma

Országos Szövetséget alakítanak a méhészek

Az Oroszországból érkező tuszok tegnap átlépték az orosz határt

Budapesten 200.000 tüdőbeteg van

Három kis fiú Afrikába indult mert itthon rossz az élet…

Nyolcvanhárom sopronmegyei kisbirtokos vándorolt Kanadába az utolsó hónapokban

Megengedték az angol tengerészeknek a szemüvegviselést

Hitlert nem szabad ünnepelni Münchenben

A veszprémi püspök az erkölcstelen női divat ellen

Kéthly Anna előadása

A farkasréti temetőben ősbálnát találtak

Elbocsátották a rendőrségről a Duna-palota szerelmes liftkezelőjét

Söprik a miskolci utcát…

Rádió az osztrák parlamentben

Hogyan élnek a királyi gyermekek?

Zita királyné köszönő levele a debreceniekhez

A megszállott területek nyugdijasainak ügyét nem lehet rendezni

167 följelentés egy takarítónő ellen

Ünnepélyes keretek között avatja fel a kormányzó az uj vitézeket

A szegedi magyarság ezrei vettek részt az Ébredő Magyarság vasárnapi nagygyülésén

Sajtópör a fajvédők “kiáltványa” miatt

Autótaxik Miskolcon

Más neve alatt nősült meg és három hónapig gazdálkodott az após birtokán

Horogkeresztesek zavargása Brandenburgban

A budapesti asztalosok és rokonszakmák vigalmi bizottsága

A szabómunkások szakegyesüleltében

Tettenért betörő, ki késsel védekezik

Hajsza a rendőrt gázoló auto után

Newyorkban minden uccai rendőrt fel lehet hívni rádió útján

Per az elpusztult macska miatt

A cukorkaüzletek vasárnap egész nap árusithatnak

Leleplezett színházjegyűzérek

Mérkőzések fagyban, hóban

A proletárdiktatura tuszainak hálaadó miséje a gyüjtőfogházban

Meggyilkoltak egy gazdag félvilági nőt a Teréz körúton

SOS jelzésre elhallgat Amerikában minden rádió

A német posta az egész birodalomra kiterjeszti a rádiót

Vonaton

Az egész magyarság megünnepelte Jókai emlékét a cseh Komáromban

Az FTC negyedszázados jubileuma

Az utasoknak égő szalmát kell lobogtatni a kistőkei vasútállomáson, ha fel akarnak szállni

Elitélt kommunistákat adunk cserébe az orosz fogságból érkező magyarokért

Egy ló beleszaladt a Zeisler-cég kirakatába

Kaszával levágta aratója fejét egy gazdálkodó

Aki tizenegy évi orosz fogság után került haza

A magyar vizipólócsapat Budapesten 7:2-re legyőzte a franciákat

Négyszer egymás után

Mozgalom a káromkodás ellen

Magyar atléták a bécsi zsidó-olmpiászon

A régi mulatós Pest három gráciája a toloncházban

Soroksár község jubileuma

Ma lépett életbe az állami és községi elemi iskolák új tanterve

“Nem élhetek 6-os villamos nélkül.”

Világitótorony – a Hortobágyon

Nagy utcai háboruság egy becsületsértés körül

Fizetésük rendezését követelik a községi és körorvosok

A bérkocsis ipartársulat az autóközlekedésért

Sztrájkba lépnek vasárnap a budapesti sütőmunkások

Ahol nem kártyáznak

A drótkötél

Könyv a kutyanevelésről

Tüntető népgyülés Ausztria csatlakozása mellett

Hibás beszédüek állami gyógytanfolyama

Az MTK lett az országos bajnok

Magyar „fascisták" valutaspekulációja – pénzhamisitással.

A heti létminimum

Ujabb magyar vonatkozásu hatalmas pénzhamisitási botrány pattant ki Hágában és Amszterdamban

Posta Sándor világbajnokot professzionistának nyilvánitották

Vitézavatás a Margitszigeten

Jászai Mari telket kapott

Csak hitelesitett mértéket szabad használni

Aki a meccs után lecsirkefogózta a birót

Átképző tanfolyam állásnélküli latin—görög szakos tanárok számára

Idegen nyelveket tanultatnak 18 rendőrrel

A német fajvédelem halálvergődése

Egy kapós álözvegy

Kokainnal üzérkedő társaságot fogott el a rendőrség

A nagyszalontai főgimnáziumot megszüntették

Állandó a panasz,

Az első rablógyilkosság a levegőben

A kisebbséget sértő román iskolai törvényjavaslat

Az oláh kormány száz szerzetesi magyar iskolát szüntet meg

Mentőkocsi sérült lovak szállitására

2782 halott közül 2354 a gümőkór áldozata

Estéről-estére veronált adott férjének, hogy esténként kávéházba ne járjon

Expedició a majomemberek tanulmányozására

Nem azonos

Panyókás sakálok az Állatkertben

Tornafelszereléseket vásárol a Levente egyesület

Tiltott műtét miatt negyven asszonyt tartóztattak le Békéscsabán

A Magyar Dobermannosok

Hogyan büntetik Amerikában a soffőröket

Az erőszakos leánykérő

Elgázolta egy tejeskocsi

A vér fölfrissítése

Rajzolják a pengőt!

Hasbalőttek egy rendőrt a budapesti Zugligetben

Károlyi Mihály elkobzott vagyonából Nemzeti Közművelődési Alapot létesítenek

Az Oktogonig jár szombattól fogva a budai autobusz

Megalakult az első női vívóklub

Állati hullák az utcai árkokban

Nyiregyházáról jelentik:

Hogyan kiméljük a fehérnemüt a mosásnál?

Párizs, London, Newyork, Németország a magyar dió piaca

Az I. és II. osztályos elemisták szülei köréből

Kivándorlási ügynökök és segitőik bünpöre.

Még a szülő sem rendelhet szeszes italt a gyermekének

Hat liter bor és snapsz után – politika.

A Szakszervezeti Tanács a munkanélküliség esetére szóló biztositásért

Hogyan szabadul meg a magyar kormány a “kellemetlen idegenektől”?

Az EMTK két győzelme Németországban

Életmentő társaságot alapít az Úszószövetség

Megnyilt a nemzetközi munkáseszperantó kongresszus

A vendéglősök harca a borbatyuzók ellen

Tele van a város…?

“Mi már Moszkvának tettünk fogadalmat!”

November 23-án megnyílik a Testnevelési Főiskola

Fölgyujtotta egy úriember ágyát egy dúsgazdag hölgy, aki szerelmes volt a barátnőjébe

Szappanfőzés a háztartásban

Farkas Antal adószedő szabadságon

Ki felelős a sötétségért?

Kinevezték az uj hóhérsegédeket

Első magyar női hokimérkőzés Budapesten

Feltalálták a tökéletes beszélőfilmet

Ideges embereknél és lelkibetegeknél

Fazekas Áron detektívfőfelügyelő egyszerre három betörőt fegyverezett le és vágott a földhöz

Megindul a légiforgalom Zürich-München-Bécs és Budapest között

A puder veszedelmei

Cigányzenészek közgyülése

Válóper az aktfénykép miatt

A budapesti Berlini-teret át akarják keresztelni

Szembesítik Rákosival a vidéken elfogott agitátorokat

Csak engedéllyel lehet rádiót hallgatni, de engedélyt nem ad a kormány

Visszatért a fehérszínű férfiing divatja

Blaha Lujza még ma is úgy fél az ujságíróktól, mint kis, kezdő színésznő korában

A jazz és a modern női divat ellen küzd egy kormánypárti képviselő

Minden nő kisfiunak öltözködik Párisban

A magyar rádió első műsora

A magyar rádióhirmondó megnyitása

Külön sportvonat Bécsbe

Megkezdődött a főváros étkeztető akciója

Móricz Zsigmond öngyilkosságot gyanit felesége halálában

Kisiklott a földalatti villamos

A zsidók is választanak egy tagot a felsőházba

Caillaux, Herriot, Svehla, Seipel, Gerhardt Hauptmann és Einstein szükségesnek és lehetségesnek mondja az Európai Egyesült Államok megalakítását

Az Erzsébet-tér és a görkorcsolya

Debrecenben is megindult az autótaxi

Jövő héten kezdődnek a próbák a rádió leadó állomáson

Magyarország fölényes győzelme Svájc labdarugói fölött

Nem Hitler kapott pénzt a franciáktól, csak a pártja

Diétás konyha

Hétfőn kezdődik a Fedák-Molnár válópör tárgyalása

Képjegyzék

Karinthyt a „Fekete mise” cimü novelláért 8 napi elzárásra itélték

Budapest, ápr. 1.

(Fővárosi szerkesztőségünk jelenti telefonon:)

A budapesti büntető törvényszék Töreky-tanácsa ma délelőtt tárgyalta Karinthy Frigyes bünpörét, akit a királyi ügyészség szemérem elleni sajtóvétség és vallás elleni kihágással vádolt amiatt, mert „Az Est“ múlt évi november 27-iki számában „Fekete mise“ cím alatt novellát irt, amelyben az ügyészség szerint fajtalanságot tartalmazó dolgokat irt le és ezenkivül a katholikus egyház vallási szertartásait és elsősorban a szentmisét gyalázta.

A királyi ügyészség vádirata mellékeli a novella teljes szövegét.

A királyi ügyészség megállapitja, hogy a cikk irója elbeszélésével teljesen kimeriti a szemérem elleni vétség tényálladékát azért, miért a szentmise keretében fajtalán cselekményt iktatott be.

Szabolcska Mihály biró a mai tárgyaláson felolvasta az inkriminált novellát, a Fekete misét.

– Karinthy Frigyes álljon fel - szólt Töreky tanácselnök. Megértette a vádat? Elismeri a bűnösségét?

– Nem.

– Ön tette közzé a novellát?

– Igen.

– Az ön tudtával jelent meg?

– Igen.

– Bűnösnek érzi magát?

– Nem, de hibáztatom magamat annyiban, hogy nem sikerült ugy kifejtenem azt, amit akartam és amit kellett volna és igy talán nem értették meg a novella intencióját még magasabb müveltségü emberek sem, mint épen az ügyész ur.

– Fejtse ki, hogy mi volt a célja a novella megirásával?

– Megpróbáltam a szatanikus, demonikus és erotikus stilust nevetségessé tenni, azon stilus müvészettel, amelyet az sajátjának vall. Ezen stilusnak a német képviselője Bettauer, aki annak áldozatául is esett. Ugy állitja be a szerelmet, mint valami bünös dolgot, a dolgok egymásutánját ugy állitottam be, hogy az egészből végeredményben a stilus nevetségessége domborodjék ki. A müvészet végső vonásokban összeesik a precizen megfogalmazott etikai megállapitásokkal. Jelképes templom szerepelt a novellában, ahol nem az Istent, hanem a sátánt szolgálják. Bonifáciusnak, a kiátkozott papnak a könyörgésére nem a sátán jelenik meg azonban, hanem az anyaság ereje, csecsemő formájában. A jelenésre az egész társaság megtisztul. Az volt a célom, hogy a müvészet erkölcsi szempontjából állitsam be a sátáni felfogásnak az irodalomban elfoglalt szerepe képtelenségét.

Ezután Karinthy Frigyes és Töreky Géza tanácselnök között hosszabb esztétikai vita fejlődik ki, majd Herceg Ferenc szakvéleményének a meghallgatására kerül a sor.

– Van irodalmi értéke a novellának?

– Igen, mint minden sornak, amit Karinthy Frigyes ir. Ez az ember annyira tehetséges, hogy vitatni sem lehet, mindenki elismeri, aki ért az irodalomhoz. A groteszk és satanisztikus keretben nagyon szép erkölcsi gondolat foglal helyet és ez volt a novellának tudonképen egyetlen célja: a gyermek.

– Van olyan irodalmi irány, amely ebben a stilusban ir?

– Ó igen - mondja Herczeg Ferenc.

Ezután a vád és védbeszédekre kerül a sor. Majd a biróság visszavonul és hosszabb tanácskozás után Karinthy Frigyest a Kbtk. 51. paragrafusába ütköző vétség miatt 8 napi elzárásra és a bünügyi költségek megtéritésére itéli.

A szemérem elleni vétség vádja alól fölmentették. Az itélet ellen Karinthy Frigyes fellebbezést jelentett be.

(Miskolci Napló, április 2.)

Házasságokat szolid alapon, korrektül, közvetit „Hercules“ Iroda Szeged Iskolautca 32. Válaszbélyeg. Csak biztos existenciával rendelkező urak jelentkezzenek. Gazdag partik előjegyzésben.

(Szegedi Uj Nemzedék, július 8.)

Az angol udvar és a pubi-frizura

Azoknak az arisztokrata hölgyeknek körében, akik sűrűn fordulnak meg az angol király udvaránál, nagy gondot okoz mostanában a pubi-frizura kérdése, mert György király sehogyan sem tud megbarátkozni az új divattal és annak viselését nem tartja összeegyeztethetőnek az ünnepélyes ceremóniákkal. Így azután azok a hölgyek, akik nem akarnak elmaradni a divattól és mégis szeretnének továbbra is az udvarhoz járni, a legkülönbözőbb módokon próbálnak eleget tenni mindkét követelésnek. Lady Plunkett, a yorki hercegnőnek, György király menyének, legjobb barátnője, például ünnepélyes ceremóniák alkalmával levágott hajfonalát használja föl a pubi-frizura palástolására. Példáját ma már jóformán mindegyik az udvarhoz bejáratos arisztokrata hölgy követi, így téve eleget a király óhajának. Egyébként Londonban most a pubi-frizura-divat jobban dühöng, mint valaha és legújabban a fodrászok berlini minta után úgy vágják a nők haját, hogy azoknak nemcsak tarkójuk, hanem fülük is egészen szabadon marad.

(Világ, január 6.)

Mert két kofa bubira nyiratta a haját, forradalom tört ki a Hunyadi téri vásárcsarnokban

A bubifrizura megbukott. Nem kell megijedni, egyelőre csak a Hunyadi téren; abban a hűvös, zöldségszagú, lármás vásárcsarnokban, ahol délelőttönként a bűvös, bubifrizurás terézvárosi úriasszonykák promenádoznak viaszkosvászon cekkerjükkel. Az új divat, a férfias fésülködés mégsem a bevásárló hölgyek körében vesztette el csatáját, hanem… az… izé… tehát - igen, a kofák között.

Ám ez nem ilyen egyszerű. A történet ott kezdődik, hogy pár nappal ezelőtt a Hunyadi téri vásárcsarnok zöldségkereskedői közül páran - akiket, mint illetékeseket, olyan jól ismerünk a színházi főpróbákról - titokzatos mosollyal vonultak „standjaik” mögé.

A szomszéd kolléganők - népies nyelven: a kofák - kutatni kezdtek a titokzatos mosoly magyarázatát, ami nem is késett soká. Amint levetették kalapjukat, a modern vásárcsarnoki Gaea-k, kiderült, hogy - nyilván megbeszélés szerint - előző délután levágatták a hajukat. Bubisra! bubisra! bubisra!

Forradalom! A konzervatív kontyosok felháborodva tárgyalták a borzalmas jelenséget, hogy egyesek a kaszt megbotránkoztatására az új, erkölcstelen divatnak hódoltak be.

Már-már úgy látszott, hogy a két front között éles összecsapások lesznek, mikor a bubisok értekezlete elhatárolta, hogy a hajukat nem viselik nyíltan, hanem a kedélyek elcsendesítésére - eltakarják a frizurájukat.

Erre aztán minden rendbe jött.

(Magyarország, november 7.)

KÖNYVELŐNŐ, magyar-német levelezőnő, hosszabb gyakorlattal, megfelelő állást keres. Szives megkereséseket G. M. Szív ucca 28. II. 21 alá kérek.

(Világ, január 11.)

Készűl a műjégpálya

A Budapesti Korcsolyázó Egylet legutóbbi közgyűlése elhatározta, hogy a városligeti tóban a mai nagy csarnok előtti helyen mintegy négyezer négyszögméter területen műjégpályát létesít.

A jégtechnika mai fejlettsége mellett 10 fokos melegben (sőt szélcsendes időben 20 fokos melegben is) lehet műjégen korcsolyázni. November 15-én megindulhat évente a korcsolyázás és szakadatlanul tarthat március elejéig. Ma úgy áll a dolog, hogy 30-40 jégnap jó átlagszámba megy, a műjégpályán pedig biztos a 105 korcsolyázónap.

A Korcsolyázó Egylet minden dicséretet megérdemlő kezdeményezése végre lehetővé teszi, hogy a korcsolyázók számára a jövőben komoly, megtartható versenyporgramot állítsanak össze az egész szezónra.

(Magyarország, november 8.)

Hajat vágottat, kifésültet magas áron vesz Hoffmanné, hölgyfodrász, Hid-utca.

(Szegedi Uj Nemzedék, július 8.)

Karinthy Frigyest a Tábla is elítélte a Fekete mise című novellája miatt

Mint ismeretes, az ügyészség a mult évben szemérem elleni vétség címén eljárást indított Karinthy Frigyes ellen „Fekete mise“ című novellája miatt. A Töreky Géza dr. kúriai bíró előtt megtartott tárgyaláson szakértőként hallgatták ki Herczeg Ferenc írót, aki véleményében kifejtette, hogy a Fekete mise irodalmi értékű novella, mint ahogy irodalmi értéke van Karinthy Frigyes minden sorának. Karinthynak erős karrikirozó hajlamosság és tehetsége van és a szóbanforgó novellával Hans Heins Ewers irányát akarta kigúnyolni, anélkül, hogy műve megbotránkoztató lenne. Hozzáfűzte Herczeg Ferenc ehhez még azt is, hogy a mostani viszonyok között nem tartja szerencsésnek azt a témát, amelyet Karinthy feldolgozott. A bíróság a szemérem elleni vétség alól felmentette Karinthyt, de bűnösnek mondotta ki vallás elleni kihágásban és ezért a törvényben előírt maximális büntetéssel nyolcnapi elzárással sujtotta.

A megfelebbezett ítélettel ma foglalkozott a Táblán Degré Miklós dr. másodelnök tanácsa. Az iratok ismertetése után Kéhler dr. főügyészhelyettes azt javasolta, hogy szemérem elleni vétségben is mondják ki bűnösnek Karinthyt, mert noha nagyrabecsüléssel viseltetik Herczeg Ferenc iránt, őt nem tartja kompetensnek, mert itt nem irodalmi, hanem jogkérdést kell eldönteni. Szerinte Karinthy egy szerelmi orgiát úgy ír le, hogy abból a fajtalanság fennforgását jogászi kritikával meg lehet állapítani. Az olvasóból - legalább is - ilyen érzéseket vált ki ez a novella. Vajda Ödön dr. védő kéri, hogy még a kihágás vádja alól is mentsék fel Karinthyt, aki az országnak egyik legtehetségesebb, zseniális és a külföldön is nagy elismerésnek örvendő írója.

– Kíván valami előterjesztést tenni? - kérdezte az elnök Karinthytól.

– Nincs semmi előterjeszteni valóm - felelte ez.

A bíróság az első bíróság ítéletét jóváhagyta, ami miatt úgy a főügyész, mint a védő semmiségi panaszt jelentettek be.

(Esti Kurir, szeptember 30.)

A napi sajtó és a “Zsidó Ujság”

A budapesti napilapok nagyrésze megemlékezett lapunk megjelenéséről, még pedig elismerően. Igy többek között a Pester Lloyd, az Ujság, Esti Kurir, Neues Politisches Volksblatt stb. A Pester Llyod pl. már október 2-iki esti lapjában „Eine neue ungarisch-jüdische Zeitung" cim alatt a következőket irta

„Ma jelent meg a Zsidó Ujság cimü uj hetilap első száma. Főszerkesztője és kiadótulajdonosa:

Groszberg Lipót, aki 27 éven át szerkesztette a tanácsköztársaság kormánya által betiltott „Allgemeine Jüdische Zeitung" cimü politikai napilapot. Az uj, tizenhat oldalon megjelenő hetilap a magyarországi orth. zsidóság publicisztikai orgánuma, hazafias szellemtől áthatott, változatos tartalmu, mely a szépirodalomnak is meglehetős teret szentel. A cionizmus ellen harcoló hetilapnak előttünk fekvő első száma a bel- és külföldi eredeti tudósítások tömege mellett sok zsidó-tudományos és -szociális cikket is tartalmaz."

A zsidó felekezeti lapok közül a Zsidó Szemle cimü cionista folyóirat lapunk megjelenését már előzőleg, szeptember 15-én megjelent számában jelezte. A külföldi zsidó lapok közül a bécsi Jüdische Presse szintén már a Zsidó Újság megjelenése előtt irt lapunkról szimpatikus sorokat.

(Zsidó Ujság, október 16.)

A zsidóság történelmi szerepe

Kuszkó István mértékhitelesítő A Nép című újságban, mult év májusában történelmi elmefuttatást írt. Különböző forrásmunkák alapján igyekezett kimutatni a mértékek főfelügyelője, hogy a pogány lázadástól kezdve a mohácsi vészig, minden bajt a zsidóság hozott Magyarországra és Fortunatus Imre balkezes politikáját is a zsidóság terhére rója cikkében. Izgatás címén vonta szerdán felelősségre Kuszkót a büntetőtörvényszék Töreky-tanácsa. Kuszkó természetesen azzal védekezett, hogy ő nem akart izgatni, csupán tényekre mutatott rá. Dr. Ballagi Aladár egyetemi tanár rendkívül érdekes előadásban világította meg a bíróság előtt a zsidóság történelmi szerepét. Szakértői véleményében rámutatott arra, hogy a vádlott a Fortunatus Imrére vonatkozó adatokat a Pallas Lexikonból vette, ahol éppen egy zsidó vallású tanítványa, dr. Szilágyi Géza, a közismert magyar költő, Kohn Sámuel történelmi forrásmunkája alapján foglalta össze ezeket az adatokat. Ezek a forrásmunkák némi alapot adtak ugyan Kuszkó cikkének, azonban a cikk beállítása a zsidóságra vonatkozólag történelemellenes, látszik, hogy dilettáns történész az, aki írta. Történelemellenes az, hogy a zsidók munkája Magyarország történelmében nemzetrontó volt, hogy a zsidók okozták a tatárdulást, hogy a zsidók tehetnek Fortunatus Imre bűneiért. A perbeszédek elhangzása után, a Töreky-tanács fölmentette Kuszkót az izgatás vétségének vádja alól azzal az indokolással, hogy a vádlott cikkének tartalma zsidóellenes ugyan, azonban a zsidóellenesség még nem egyértelmű a zsidóság elleni izgatás fogalmával. Az ügyész fellebbezett az ítélet ellen.

(Pesti Napló, május 28.)

A belügyminiszter rendelete a kormányzó születésnapjáról és névnapjáról

A Magyar Távirati Iroda jelenti: A belügyminiszter a miniszterelnökkel egyetértve elrendelte, hogy a kormányzó születése és neve napján a hatósági épületekre tűzzék ki a nemzeti lobogót és az e napokon tartandó ünnepélyek tartamára mentesítsék a szolgálat alól a tisztviselőket és alkalmazottakat.

(Esti Kurir, szeptember 20.)

Az egységes párt nem tartja időszerünek a királykérdést

Budapest, julius 9.

A keresztény, kisgazda, földmüves és polgári párt tegnap este záró értekezletet tartott. Bud miniszter kijelentette, hogy a borfogyasztási adót mérsékelni fogja. Végül Széchenyi Viktor gróf tette szóvá a Sigray Antal körmendi beszámolóján elhangzott felszólalásokat. Kijelentése szerint a beszámolón elhangzottak a legitimista pártok részéről közeledést jelentenek s ez egyben a politikai feszültséget is enyhiteni fogja.

Almássy László elnök felszólalásában azt javasolja, hogy ezt a kérdést az értekezlet tárgyalás alá ne vegye, mert a párt programjában a királykérdés - mivel az még korai - nincs benne s igy kéri a párt határozatát.

Az értekezlet csatlakozott az elnök javaslatához.

Az értekezlet után pártvacsora volt.

(Szegedi Uj Nemzedék, július 10.)

A szociáldemokraták államtanácsot akarnak az államfő helyett

A szociáldemokrata párt mára ujabb taktikai lépést próbált abban a forradalmi akcióban, amelyet a Beniczky-üggyel kapcsolatban vakmerő - de csak önmagára nézve veszedelmes - nyiltsággal megkezdett. Országgá-világgá kürtöli azt a szándékát, hogy inditványt nyujt be az állami főhatalom gyakorlásának ideiglenes rendezéséről szóló 1920 I. tc. módositása tárgyában. Az inditvány lényege az, hogy az államfői hatalmat egy háromtagu államtanács gyakorolja, amely e hatalom gyakorlásának módját maga állapitaná meg.

A nemzetgyülés óriási többsége felháborodva és megvetéssel utasitja vissza a szociáldemokratáknak amilyen vakmerő, egyben éppolyan nevetséges kisérletét.

(Orosházi Friss Hirek, június 7.)

Megjöttek a holland nevelőszülők

Péntek este nyolc órakor a Petőfi téri hajóállomáson nagy tömeg várta a bécsi hajó érkezését, amelyen a hollandi szülők jöttek Pestre. Akik viszonozva a magyar gyermekek gyakori látogatását, a budapesti gyermek- és anyajóléti intézeteket óhajtják tanulmányozni. A pesti gyerekek örömmel üdvözölték hollandi nevelőszüleiket, a hálás magyar szülők pedig virágesővel köszöntötték a kedves vendégeket.

(Pesti Napló, május 23.)

SZOLID és diszkrét házasságközvetítés. Gazdag házasságok létrehozásában 1901 óta eredményesen működik. Davidovics-iroda, Erzsébet körút 17. Telefón: József 128-44.

Tizenharmadikán megnyilik a gyermekstrand

Az idénis, mint a mult évben, a szegényebb sorsu gyermekek részére ingyen strandfürdő fog rendelkezésre állani. A gyermek-strandfürdő a tavalyi helyen e hó 13-án nyilik meg. Jelentkezni mától kezdve lehet a munkásbiztositó pénztárnál. Felvételre csak az öt-tizenöt éves gyermekek számithatnak. Ingyen ellátás az idén nem lesz, ajánlatos azonban, hogy minél több gyermek jelentkezzék, mert a napfürdő páratlan gyógyhatását nem szabad elmulasztani. Az összes jelentkező gyermekek az egész fürdési szezon alatt felügyelet alatt állanak.

(Szegedi Uj Nemzedik, július 9.)

Schlachta Margit és Orczy báróné Kanadában

A Kanadai Magyar Ujság frissen érkező számából olvassuk, hogy Schlachta Margit, a Budapesti Szociális Testvérek Társaságának főnöknője kíséretében lévő Rónay Paula testvérrel a kanadai Winnipeg városába érkezett. Schlachta már több hónap óta tartózkodik az Egyesült Államokban, ahol sorra felkeresi a karitatív magyar női klubokat és előadásokat tart.

A missziós hölgyekkel egyidőben érkezett Winnipegbe Orczy bárónő is, az Angliába szakadt magyar származású kitűnő írónő, akinek nemrég jelent meg angol nyelven ,,Pinpernel and Rosemary" című regénye, amelyben a hazáját szerető magyar úriasszony megdöbbentő színekkel festi le azokat az állapotokat, amelyeket a román impérium Erdélyben teremtett.

A winnipegi magyarság Orczy bárónőt nagy ékesedéssel fogadta. De más érdekes magyar, is érkezett még Winnipegbe. És pedig Pálffy Géza gróf, továbbá Plessek Gyula volt magyar huszárezredes. Pálffy gróf a Felvidéken, az ezredes pedig Erdélyben vesztette el birtokait és most mindketten Winnipeg közelében vásároltak farmot. A gróf és az ezredes kijelentették, hogy egyszerű munkásként fognak dolgozni saját farmjukon éppúgy, mint a többi kanadai magyar farmer.

(Esti Kurir, szeptember 29.)

A képviselőtestület elé viszik az utcai legeltetés eltiltását

Brósz János beadványa

Mint ismeretes, a elöljáróság a főszolgabiró rendelete alapján intézkedett, hogy libát, rucát és baromfit, valamint sertést, juhot és szarvasmarhát az uccán legeltetni, vagy azokat az árokban fürdetni és azokkal az árkokat rongáltatni tilos.

Ugy látszik ez a rendelkezés nem talált általános megelégedésre, mert tegnap Brósz János képviselőtestületi tag egy beadványt intézett a községhez, hogy a legközelebbi képviselőtestületi közgyülés előtt tárgyalás alá vegyék az uccai legeltetés ügyét.

Brósz János azt óhajtja ugyanis, hogy a képviselőtestület olyan határozatot hozzon, hogy kérjék a főszolgabirót az uccai legeltetési tilalomra vonatkozó rendelet hatályon kivül helyezésére, illetőleg oly módositására, hogy az uccai legeltetés felügyelet mellett szabad, csak az árkok mentén tilos.

A beadvány szerint Brósz János inditványát szóval fogja indokolni.

(Orosházi Friss Hirek, június 11.)

Budapesten amerikai songokat, Newyorkban magyar nótát énekel a néger – bonviván

(A Magyarország tudósítójától.) Vasárnap este nagyszámú ujságíró, színházi ember és érdeklődő várta a prágai vonatot amely a néger színtársulat negyvenöt tagját hozta magával. Teljes demokrácia jellemezte a kisded csapat megérkezését: az igazgató, a primadonna, a súgó és az ügyelő egyformán második osztályú kocsiból szálltak ki. Hirlapirók raja kérdésekkel ostromolta az érdekes vendégeket. Kiki elmondta, hogy mióta van Európában, hogy mit játszik a revüben és hallott-e már életében a lovagias magyar nemzetről. Miután mindenki kijelentette, hogy csak jót hallott rólunk, kistáskájukkal a kezükben a feketék gyalog a Britanniába mentek, ahol a budapesti impresszáriójuk harminc szobát foglalt le számukra.